*A*) Nomina monasteriorum quorum abbates interfuerunt Capitulo generali anno Domini 1511. *De choro abbatis* : De Cistercio, s. th. pr., de Morimundo, de Strata, s. th. pr., de Caroliloco, s. th. pr., de Eleemosina Cistercii, de Bellavalle, de Elnis, de Ioyaco, de Caritate, de Theoloco, de Bullencuria, de Miratorio, de Regalimonte, de Quinciaco, de Bitania, de Lococrescenti, de Ripatorio, de Clarofonte, de Roseriis, de Valle dulci, de Lesiniis. — *De choro prioris* : de Claravalle, de Frigidomonte, s. th. pr., de Bullione, s. th. pr., de Fonteneto, de Igniaco, de Rigniaco, de Signiaco, de Sancto Andrea, de Valle clara, de Boheriis, de Recluso, de Moris, de Aceyo, de Marcilliaco, de Monasteriis, de Belloloco, de Rupe, de Castellione. *B*) Ordinatio Capituli generalis anno Domini 1511. *Diffinitores* : De **Cistercio**, s. th. pr., de Frigidomonte, s. th. pr., de Eleemosina Cistercii, de Regalimonte, de Rupe, monasteriorum abbates. — De Caroliloco, s. th. pr., loco domini **Firmitatis*, de Igniaco, de Elnis, de Boheriis, de Recluso, monasteriorum abbates. — De **Pontigniaco**, de Strata, s. th. pr., de Ioyaco, de Quinciaco, de Bullencuria, monasteriorum abbates. — De **Claravalle**, de Fonteneto, de Rigniaco, de Signiaco, de Monasteriis, monasteriorum abbates. — De **Morimundo**, de Bellavalle, de Theoloco, de Caritate, de Lococrescenti, monasteriorum abbates. *Confessores* : de Bithania, de Clarofonte, de Marcilliaco, de Castellione, de Valledulci, monasteriorum abbates. *Magistri caeremoniarum* : de Morimundo, de Caroliloco, s. th. pr., monasteriorum abbates, prior et supprior Cistercii professi. *Promotor causarum* : Dominus provisor collegii, Parisiensis s. th. pr. *Receptor excusationum* : de Valle clara monasterii abbas. *Portarius diffinitorii* : de Ripatorio monasterii abbas. *Notarii abbates* : de Bullione, s. th. pr., de Miratorio, monasteriorum abbates. *Auditores computationum* : de Sancto Andrea, de Aceyo, monasteriorum abbates, et illi quos Rmus D. N. Cisterciensis voluerit deputare. *Notarii ad pedes* : fratres Guillemus [Guillelmus] de Divione, Ioannes de Lingonis, Cistercii professi. * * * Anno Domini millesimo quingentesimo decimo primo, in generali Capitulo, tempore Rogationum apud Cistercium celebrato, statuta et diffinita sunt quae sequuntur. ORATIONES 1.  Pro sanctissimo … *etc.* 2.  Praeterea pro serenissimo … *etc.* 3.  Insuper pro burgensibus … *etc.* 4.  Ceterum pro pace … *etc.* 5.  Demum pro felicis … *etc.* [DIFFINITIONES] GENERALES 6.  Cum totus Ordo noster … *etc.* necnon in summa 6192 librarum, 4 solid. turon. pro resta computationum generalis Capituli anni 1510 … *etc.* 7.  Cum personae regulares divinis mancipatae ministeriis ceteris in exemplum sint positae, semperque debeat exterior earum habitus sic esse regulatus, ut nil in eo appareat quod offendere possit intuentes, maxime tamen regularium Ordinis personarum ad Cisterciense Capitulum generale venientium, ubi de morum reformatione tractatur, talis in habitibus Ordinis debet esse compositio, ut in eis nec Deus, nec homines offendantur. Eapropter generale Capitulum scandalosis et irregulatis habitibus quorumdam ad Cistercium et praesertim tempore generalis Capituli venientium providere cupiens, diffiniendo statuit caeremoniarum Ordinis censores et magistros futuris temporibus ordinatione officiariorum Capituli generalis fore nominandos, huncque titulum magistri caeremoniarum cum ceteris titulis officiariorum post confessorum titulum describendum. Qui caeremoniarum magistri, omni dissimulatione postposita, excessivos et inordinatos religiosorum ad Cistercium et Capitulum generale venientium habitus indilate reforment. Et pro praesenti Capitulo, dominum Morimundi et de Caroliloco s. th. pr., monasteriorum abbates, necnon priorem et suppriorem Cistercii professos, dictarum caeremoniarum magistros creavit et instituit, in plenaria Ordinis potestate. 8.  Auditis per generale Capitulum quorumdam monasteriorum abusibus, in quibus regularis Ordinis habitus per solos religiosos ipsius Ordinis solemniter et expresse professos gestari solitus, ante solemnem et expressam professionem in Ordine emitti solitam, a nonnullis deferri permittitur et dissimulatur in magnam et hactenus inauditam Ordinis deformationem, et antiquarum Ordinis observantiarum infractionem ; praesens generale Capitulum talibus obviare cupiens temerariis abusibus, omnibus et singulis Ordinis abbatibus et ceteris in eodem Ordini administrationem quampiam habentibus, ne hoc deinceps in aliqua Ordinis monasterio fieri permittant, prohibet in plenaria Ordinis potestate. 9.  Conservationi, defensioni ac integritati iurium, privilegiorum, libertatum, statutorum, laudabilium consuetudinum et praeeminentiarum Ordinis, ac personarum eiusdem, pro posse, ut dignum est, favere, ac contra earumdem infractores et invasores possibiles resistentias et defensiones adhibere cupiens generale Capitulum, omnes et singulos, generales et particulares Ordinis procuratores hactenus in omnibus Parlamentorum aliarumque iurisdictionum curiis institutos et nominatos ac nominandos, iterum nominat, instituit, creat et continuat cum facultate ceterisque universis in talibus necessariis, cum plenaria Ordinis potestate. 10.  Diffinitionem super commissione Rmo D. et dominis primis, pro debita contributionum proportione a tribus annis factam et ultimo Capitulo generali innovatam ac confirmatam, iterum praesens generale Capitulum in suo robore renovat, continuat et confirmat, in plenaria Ordinis potestate. 11.  Ecclesiasticam et christianorum principum pacem praesens generale Capitulum desiderans, diffiniendo statuit, ut in omnibus et singulis utriusque sexus Ordinis monasteriis, per claustrum a conventu solemnis processio qualibet die dominica fiat, responsorium : *Tua est potentia*, vel *Aspice, Domine*, aut aliud conveniens cum collectis pertinentibus decantando, donec felicia peroptatae pacis nuntia communi rumore ad ipsa monasteria deferantur, in plenaria Ordinis potestate. 12.  Praesens generale Capitulum communibus Ordinis privilegiis et diffinitionibus suis iam dudum iteratis et repetitis in hac parte firmiter inhaerendo, omnibus et singulis personis Ordinis regularibus, ne professionem aliquibus commendatariis faciant, aut in spiritualibus eisdem obediant, sub poenis et censuris Ordinis diffiniendo prohibet, quodque patres abbates et Ordinis visitatores in eos, quos tales fecisse professiones invenerint, poenas et censuras Ordinis iam super hiis latas exsequantur, districte mandat et praecipit, in plenaria Ordinis potestate. 13.  Scandalosos quorumdam Ordinis fratrum discursus et pernitiosas evagandi occasiones praesens generale Capitulum extirpari desiderans, omnibus et singulis Ordinis abbatibus districte prohibet, ne suos religiosos ad villas et oppida, praetextu ibidem pro defunctorum exequiis aut anniversariis, seu quorumcumque publicorum conventuum solemniis, missis celebrandis, transire permittant, nisi forsan tam graves aut solemnes essent personae, pro quibus abbates ipsi id merito denegare non possent ; super quo patres abbates aut eorum commissarii in suis visitationibus se diligenter informent, et quos tam abbates quam monachos secus egisse compererint, pro suae transgressionis exigentia, corripiant in plenaria Ordinis potestate. [DIFFINITIONES] SPECIALES 14.  Visa per generale Capitulum supplicatione pro parte abbatis et conventus monasterii B. M. de Prulliaco eidem oblata, idem generale Capitulum attentis causis et rationibus in ipsa supplicatione contentis, videlicet unionem loci de Monte Sanctae Mariae iuxta Provinum, quondam monasterii monialium, dicto monasterio de Prulliaco alias per generale Capitulum factam, praesens generale Capitulum monitionem per fratrem Nicolaum Brimel, contributionum Ordinis sub commissione domini Claraevallis receptorem, contra fratrem Stephanum de Paris dicti loci de Monte gubernatorem factam, revocat et annullat ; eumdem fratrem Stephanum et eius successores, qui pro tempore fuerint ipsius loci de Monte gubernatores a solutione contributionum ipsi loco impositarum absolvendo, proviso tamen quod ipsum monasterium de Prulliaco, cui dictus locus de Monte membrum eiusdem unitum extitit, summam duarum libr. turon. ultra summam suarum contributionum eidem ante datam praesentium impositarum singulis annis persolvet et non alias, in plenaria Ordinis potestate. 15.  De Caroliloco, s. th. pr., et Regalimonte monasteriorum abbatibus ac provisori collegii Sancti Bernardi Parisiensis, etiam s. th. pr., et duobus eorum in solidum, generale Capitulum committit, ut diffinitionem praesentibus annexam, quotiescumque per dominum de Boheriis, in praedicta diffinitione mentionatum, requisiti fuerint, secundum sui formam et tenorem, respectum tamen habendo ad sufficientiam monasterii et personarum eius decentem provisionem, exsequantur, in plenaria Ordinis potestate. 16.  Nos, fratres Nicolaus de Bullione, et Aymo de Miratorio monasteriorum abbates, certificamus quod, cum materia arresti contra sororem Mariam Le Cerf per R. in Christo P. D. Robertum, monasterii de Caroliloco abbatem, s. th. pr., et generalem Ordinis procuratorem Parisiis, obtenti, in diffinitorio proposito fuisset, Rmus D. N. Cistercii, ceterique domini Diffinitores huiusmodi arrestum et cetera arresta in registris Parisiensibus contenta omnia ipsius Ordinis iura et privilegia concernentia ad perpetuam rei memoriam conservare volentes, eidem reverendo de Caroliloco abbati ordinaverunt et iniunxerunt ut supradicta arresta ab ipsis registris omnibus Ordinis expensis extrahi et extracta duplicari procuret, et faciat in archivis Cistercii et collegii Sancti Bernardi reponenda. 17.  Ferventi studii continuandi proposito fratris Iacobi Gabriaci, presbyteri religiosi monasterii B. M. Vallis magnae, in dioecesi Agathensi, expresse professi, praesens generale Capitulum favorabiliter condescendens, eidem ut in altero collegiorum Sancti Bernardi Parisiensis vel Tholosanae Universitatis, cursum theologicum prosequi et continuare, et in ipsa sacrae theologiae facultate gradus assumere possit et valeat, benigne concedit, R. D. Franciscum de Leozeria Sacrosanctae Sedis Apostolicae protonotarium eiusdem monasterii commendatarium et administratorem, ut dicto fratri, ipsius monasterii filio et alumno, de sufficienti suarum ad ipsum studium necessitatum provisionem diligenter provideat, in Christi visceribus exhortando et monendo, in plenaria Ordinis potestate. 18.  Praesens generale Capitulum studentium multitudinem in Ordinis collegiis, et maxime in collegio Sancti Bernardi Parisiensis semper desiderans, eisque de necessariis provisionibus debite providere cupiens, abbati de Sancto Benedicto in Vepria, qui honestum sui monasterii religiosum professum ad ipsum Sancti Bernardi collegium promisit transmittere, ut dicto suo religioso de necessariis congruentibus providere possit et valeat, contributionem annuam duodecim libr. turon. per abbatem et conventum monasterii de Alta sylva, in Tullensi dioecesi, eidem scolari de Sancto Benedicto transmittendum, et quamdiu ibidem actu studuerit, singulis annis sub censuris Ordinis persolvendam usque ad aliam Rmi D. Cisterciensis vel Capituli generalis dispositionem creat et assignat. Praesentis diffinitionis executionem universis Ordinis personis regularibus committendo, in plenaria Ordinis potestate. 19.  Quia ad praesentis generalis Capituli audientiam per venerabilem et discretum virum dominum Guillermum Ryot, presbyterum canonicum praebendatum sanctae capellae ducum Burgundiae, et honestum virum Ioannem Valtier ad hoc specialia mandata habentes, deductum est, quamdam honestam concordiam inter illustrem et devotam dominam, dominam Catherinam de S. Belin, dominam de Fuxi, et sororem Franciscam de La Fert, quondam abbatissam monasterii B. M. de Benedicta valle, Ordinis nostri Cisterciensis, in dioecesi Tullensi, sub Capituli generalis beneplacito intervenisse, qua videlicet concordia seu tractatu inter cetera dictus dominus Ryot, procurator specialis et nomine procuratorio de eius mandato speciali quoad hoc, praesenti Capitulo generali legitime constitit, abolitioni et extinctioni totali pensionis annuae decem libr. turon. alias per generale Capitulum eidem sorori Franciscae de La Fert super fructibus dicti monasterii assignatorum consensit, seque de complemento omnium a dicto Ioanne Valtier nomine quo supra concordatorum habuisse et effectualiter recepisse confessus est, idem praesens generale Capitulum praefatae illustris et magnificae dominae devotum ad ipsum monasterium Benedictae vallis attendens affectum, ipsamque dicti monasterii restauratricem collaudans suis in hac parte precibus acquiescendo, dictam pensionem decem libr. turon. ex nunc de consensu quo supra penitus cassat, extinguit et revocat, ipsam concordiam ratificando, approbando et confirmando, in plenaria Ordinis potestate. 20.  Cognita legitimis informationibus et testimoniis fide dignis per Capitulum generale contumacia fratris Aegidii, monasterii de Longoponte professi, in vitiosa sua conversatione perseverantia praesens generale Capitulum ipsum ad regularem disciplinam in praesenti Capitulo Cistercii coram omnibus recipiendam, necnon ad carceres Cistercii usque ad aliam Capituli generalis vel Rmi dispositionem, condemnat ; quodque de carceribus exeundo recta via ad monasterium de Salem, infra terminum tunc eidem in suo viatico praefigendum, se transferat, ibidem in vestitu expensis dicti monasterii de Longoponte per Ordinis diffinitiones taxatis providendus et retinendus ; quibus de Longoponte et de Salem monasteriorum abbatibus hoc adimplere praecipitur ; eidemque fratri ne deinceps monasterium Longipontis et Reclusi per 20 leucas appropinquet sub poena perpetui carceris inhibendo, et ut dicto abbati de Salem tamquam proprio abbati obediat sub inobedientiae poena praecipiendo, in plenaria Ordinis potestate. 21.  Viso per generale Capitulum processu per abbatem Boniportus, s. th. pr., contra fratrem Thomam Guerin, religiosum monasterii de Barbereyo professum, facto, praesens generale Capitulum sententiam per ipsum de Bonoportu in huiusmodi processu latam approbat et confirmat, abbati de Fulcardimonte ut dictum religiosum retineat, et eidem de necessariis provideat, praecipiendo. Et ne propter hoc dictum monasterium de Fulcardimonte gravetur, abbati et conventui dicti monasterii de Barbereyo, ut super hoc cum eodem abbate de Fulcardimonte amicabiliter componat, aut denariorum summam in hoc casu ab Ordine taxatam ipsius monasterii de Fulcardimonte abbati singulis annis indilate persolvant et transmittant, iniungit et ordinat ; praesentis diffinitionis executionem omnibus et singulis Ordinis abbatibus super hoc requirendis, et eorum cuilibet committendo, in plenaria Ordinis potestate. 22.  Auctoritate Capituli generalis inter sororem Franciscam de La Fert, quondam abbatissam monasterii B. M. de Benedicta valle, et sororem … modernam dicti monasterii abbatissam, tractatus initus est, quod procurator specialis ipsius sororis Franciscae consentit extinctioni pensionis annuae centum libr. par Capitulum generale sibi assignatarum, mediante certa honesta concordia inter dictarum partium procuratores speciales inita, de cuius adimpletione procurator specialis ipsius sororis Franciscae expresse in dicto diffinitorio contentum et sibi satisfactum fuisse affirmavit. 23.  Praesens generale Capitulum visis informationibus per fratres Petrum Cartaud et Ioannem de Perrat, religiosos monasterii B. M. de Bonoloco, in Lemovicensi dioecesi, expresse professos, ad ipsum generale Capitulum delatis, necnon audita relatione commissarii per idem Capitulum generale ad dictas informationes et praefatos religiosos super eorum supplicationibus examinandis deputati, praefatum Capitulum primo praedictos fratres, necnon fratrem Ludovicum Dayen eiusdem monasterii religiosum professum, absentem, a sententia excommunicationis, quam occasione sanguinis effusi ratione violentae manus iniectionis iniuriam repellendo, aut alias in eorum praesentia effusi, incurrere potuissent, absolvendos duxit, prout et eosdem fratres Cartaud et de Perrat tunc praesentes et hoc quidem humiliter requirentes, Rmus D. Cisterciensis a dicta excommunicationis sententia, si quam incurrissent, eiusdem Capituli generalis auctoritate absolvit, eisdem poenitentiam salutarem iniungendo. Et insuper idem generale Capitulum fratri Dionisio Coing, eiusdem monasterii priori ut praefatum fratrem Ludovicum Dayen a simili sententia excommunicationis, quam praemissorum occasione incurrit vel incurrere potuit, absolvit, et ut per se vel alios idoneos Ordinis confessores per eum deputandos, super quo conscientiam eius coram Deo idem Capitulum onerat, omnes et singulos ipsius monasterii regulares personas et omnibus casibus etiam Capitulo generali reservatis pro una vice dumtaxat absolvere, et ut ipse ab altero dictorum confessorum absolvi possit et valeat. Necnon ipsum fratrem Petrum Cartaud in officium procuratoris dicti monasterii primo per dominum Claraevallis, et deinde per dominum Pontigniaci, eiusdem monasterii patrem abbatem, constitutum, et postea illicito modo per dominum de Sancto Avito revocatum, ad ipsum procuratoris officium, nisi forsan aliud legitimum obstet impedimentum, restituat, saepedictisque fratribus de vita et vestitu provideri ac cameras, hortos et cetera mobilia, quae prius eisdem ad usum concessa fuerant, restitui. Et insuper diffinitiones Capituli generalis super monasterii Ordinis commendatis editas, ab omnibus et singulis ipsius monasterii religiosis integraliter, sub poenis et censuris Ordinis, observari faciat. Contradictores vero Ordini subditos, ad certum diem coram Rmo D. Cisterciensi suae contradictionis causas dicturos citet seu citari faciat, facultatem, auctoritatem et mandatum speciale concedit, in plenaria Ordinis potestate. 24.  Supplicationem pro parte abbatis monasterii de Septem fontibus super una contributione et unius media parte per modum subsidii pro consummatione aedificii collegii Sancti Bernardi Oxoniensis super Angliae monasteriis imponenda, praesens generale Capitulum diligenter examinans, iustis rationabilibusque de causis idipsum Capitulum moventibus dictum unius contributionis et mediae partis subsidium ab ipsis Angliae monasteriorum abbatibus per modum rigoris exigi non debere censuit et diffinit, felicem tamen ipsius collegii consummationem idem Capitulum vehementer desiderans, eidem abbati de Septem fontibus, ut litteras cohortatorias ad singulas illarum partium abbates quibus ut ad ipsum collegium consummandum manus porrigant adiutrices moneantur, ita tamen ut ad proximum generale Capitulum super hiis rationem referat, quemadmodum pro solemni collegio Sancti Bernardi Parisiensis, cessantibus omnibus rigoribus factum esse didicit, concedit et permittit, in plenaria Ordinis potestate. 25.  Visa supplicatione pro parte fratris Claudii Mareschal, alias Laubespin, religiosi monasterii de Miratorio, in Lugdunensi dioecesi, expresse professi, praesenti Capitulo generali porrecta, consideratisque causis ex quibus dictus frater de Ordine Cisterciensi in quo professus est, ad Ordinem S. Benedicti in monasterio Sancti Petri iuxta Cabillonem, vel alio ipsius Ordinis monasterio, in quo benevolum receptorem invenerit, secum dispensari humiliter petiit, attentisque generosi magnificique domini Claudii de Vauldrey, domini de Laigle, militis strenuissimi, precibus suis super hoc litteris ad Rmum D. transmissis, necnon abbatis de Miratorio, cui professionem fecerat ipse frater Claudius, interveniente consensu, idem generale Capitulum eiusdem fratris saluti et commoditati consulens cum eo, ut de dicto Ordine Cisterciensi ad Ordinem S. Benedicti se transferre possit et valeat, ita tamen ut praefatum abbatem de Miratorio infra mensem post professionem in aliquo Ordinis S. Benedicti monasterio per eum factam, certificet, misericorditer et de gratia speciali dispensat, in plenaria Ordinis potestate. 26.  Praesens generale Capitulum quarumcumque discordiarum seu litigiorum fomenta et occasiones futuris temporibus auferre, ac quieti et tranquillitati omnium et singularum Ordinis personarum consulere summopere desiderans, omnibus et singulis abbatibus et abbatissis, necnon dominis commendatariis, eorum officiariis, et quibuscumque in Ordine administrationem aliquam habentibus, sub poenis et censuris Ordinis districte mandat et praecipit, ne apud se quascumque Ordinis obligationes ratione mutui per eos ipsi Ordini ad onera et necessitates eiusdem sublevandas facti, quarum quidem obligationum pecuniae per relaxationem et deductionem contributionum suis monasteriis impositarum persolutae et defalcatae sunt, tenere audeant, quinimo suarum contributionum receptoribus ab Ordine deputatis tradere non omittant, ab ipsis auctoritate ipsius Capituli quittantias quas ex nunc ipsum generale Capitulum confirmat, de contributionibus secundum quottam in ipsis obligationibus contentam recipiendo ; aut si dictorum receptorum quittantiae non sufficiant, easdem obligationes ad proximum generale Capitulum deferant, aut transmittant, ab ipso generali Capitulo alias quittantias recepturi, in plenaria Ordinis potestate. COMMISSIONES 27.  Universis regularibus personis Ordinis praesens generale Capitulum pro suarum necessitatum exigentia providere cupiens, audita querimonia abbatis et conventus B. M. de Pietate prope Romerum, ratione fratris … eiusdem monasterii expresse professi, qui, ut fertur, lepram incurrit, et eam ob causam ab omnibus non solum suspectus habetur, sed etiam abiicitur, non sine abbatis et religiosorum dicti monasterii gravi et loci molesta controversia, abbati de Recluso committit, ut de dicti fratris contagiosa aegritudine se diligenter informet, cogatque eumdem fratrem ad purgationis vel condemnationis sententiam subeundam. Ipsumque purgatum vel separandum esse secundum peritorum in hac re et fide dignorum relationem et consilium iudicet et ordinet, dictoque fratri provideat, ac pietatis zelo provideri faciat prout compererit esse agendum, iuxta morem Ordinis consuetum, in plenaria Ordinis potestate. 28.  De Monasteriis et de Cheminione monasteriorum, Catalaunensis diocesis, abbatibus coniunctim committit praesens generale Capitulum, quatinus de et super tractatu nuper inter abbatem et conventum de Tribus fontibus ex una, et virum nobilem et scientificum magistrum Petrum de Thuyssy, regis consiliarium ac ballivi Vitriaci locum tenentem generalem, eiusque consortem partibus ex altera, super concessione, cessione ac dimissione suae domus de Richefort Catalauni inter cruces tinctorum et Sancti Petri sitae, plurimum caducae, collapsae et destructae, ac pertinentiarum eius, in emphiteosim perpetuam, annectumque censum 100 solid. turon. eisdem Thuyssy et suae consorti traditae cum onere urgentium ac pernecessariarum reparationum ad summam 1000 libr., ut fertur, ascendentium, aliisque conditionibus interiectis, passato et concluso, prout in litteris dictorum abbatis et conventus desuper, sub eorum sigillis confectis, praesentique diffinitioni affixis plenius continetur, fideliter, provide ac diligenter se informent. Et si discussione ac inquisitione diligenti praevia eumdem tractatum rite et canonice, ac etiam secundum nostri Ordinis indulta fuisse celebratum, ipsi monasterio utilem et fructuosum compererint, plenam exinde et fidelem faciant sub eorum sigillis relationem in proximo subsequenti generali Capitulo, ut videatur, si rite ac debite circa praemissa processerint, et tandem visis omnibus per ipsum Capitulum, ad ipsius tractatus confirmationem aut infirmationem procedatur, prout aequitas suadebit, iurisque fuerit et rationis. 29.  Generale Capitulum de domini Claraevallis circa monasteriorum visitationem et reformationem solerti fructuosaque diligentia fide digno multorum relatu sufficienter informatum, eidem domino Claraevallis, tum in actu visitationis vel in ipsis monasteriis sibi sine medio subiectis, vices et plenariam Ordinis auctoritatem confert et committit, omnibus et singulis utriusque sexus monasteriis et eorum personis eidem domino Claraevallis sine medio subiectis pro anno a data praesentium computando, iuxta suae discretionis arbitrium, de cuius rectitudine plene confidit, per ipsum exercendas, in plenaria Ordinis potestate. 30.  Cognita fideli domini abbatis Claraevallis diligentia in visitandis et reformandis in hiis duobus annis praecedentibus utriusque sexus Ordinis monasteriis in commissione sua contentis, praesens generale Capitulum de eiusdem domini Claraevallis probatissima legalitate et constanti perseverantia ad plenum in Domino confidens, generalem omnium et singulorum utriusque sexus Ordinis monasteriorum et quorumcumque regularium Ordinis locorum in regnis et dominiis Hispaniarum et partibus adiacentibus consistentium visitationem et reformationem, cum clausulis ad hoc necessariis in commissione super his per Rmum D. N. expedienda ponendis, committit in plenaria Ordinis potestate. 31.  Quia dominus de Morimundo, ad visitationem et reformationem generalem partium Germaniae superioribus annis commissus, ipsam visitationem perficere non potuit, ideo praesens generale Capitulum eamdem commissionem suam secundum sui formam et tenorem usque ad triennium a data praesentis diffinitionis computandum, confirmat et continuat, in plenaria Ordinis potestate. 32.  Visa humili supplicatione abbatis et conventus monasterii B. M. de Neubotll, regni Scotiae, praesenti Capitulo generali porrecta, abbatibus de Melros, de Cupro et de Deer, et duobus eorum coniunctim, idem generale Capitulum committit, quatinus dictum monasterium de Neubotll, terras, pascua et parva dominia eidem monasterio pertinentia, sterilia, infertilia, et eidem minus utilia habeat, se diligenter informent ; et si sic esse cognoverint, eidem abbati et conventui Neubotll dictas terras, pascua et parva dominia in emphiteosim seu per modum infeudationis, more patriae, prout melius expedire cognoverint, dandi seu dimittendi facultatem et auctoritatem concedant, in plenaria Ordinis potestate. 33.  Quia fide digno Rmi D. Cisterciensis relatu praesens generale Capitulum commissiones ad visitandum et reformandum, necnon Ordinis contributiones recipiendum, in inclyto Angliae regno, principatu Walliae et partibus adiacentibus, expirasse, et propter hoc renovandas esse cognovit ; idcirco eidem Rmo D. qui ditas commissiones prius expedierat, quatinus omnes et singulas generales Ordinis in partibus illis commissiones, tam ad visitandum et reformandum, quam etiam contributiones et earum ac subsidiorum quorumcumque arreragia exigendum et recipiendum, Capituli generalis qua fungitur auctoritate, cum clausulis necessariis et opportunis eisdem commissionibus per eum prout expedire cognoverit, apponendis idem generale Capitulum reverenter committit in plenaria Ordinis potestate. ELECTIONUM CONFIRMATIONES 34.  Electionem, promotionem et installationem de persona fratris Philippi de Sancta Maria ad abbatialem dignitatem monasterii B. M. de Savigniaco, in Abrincensi dioecesi, via scrutinii per dicti loci priorem et conventum et abbatem de Sancto Andrea, domini Claraevallis, patris abbatis immediati eiusdem monasterii, commissarium, eidem electioni personaliter praesidentem, unanimiter et concorditer secundumque nostri Ordinis instituta, rite et canonice factam et celebratam, et per eumdem de Sancto Andrea in vim suae commissionis confirmatam, prout in litteris, *etc.* supplendo, *etc.* 35.  Electionem, promotionem et installationem de persona fratris Iudoci Nacher ad abbatialem dignitatem monasterii B. M. de Salem, in Constantiensi dioecesi, via compromissi per dicti loci priorem et conventum, secundum nostri Ordinis instituta, rite et canonice factam et celebratam, ac per abbatem de Lucella eiusdem monasterii de Salem patrem abbatem immediatum confirmatam, *etc.* supplendo, *etc.* 36.  Electionem, promotionem et installationem de persona fratris Leonis de Chappeio ad abbatialem dignitatem monasterii B. M. de Castellione, in dioecesi Verdunensi, via Spiritus Sancti, per dicti monasterii priorem et conventum, secundum Ordinis nostri statuta rite et canonice factam et celebratam, ac per abbatem monasterii de Tribus fontibus, eiusdem monasterii patrem abbatem immediatum, in eadem electione personaliter praesidentem, confirmatam, *etc.* supplendo, *etc.* 37.  Electionem, promotionem et installationem de persona fratris Victoris Thyru ad abbatialem dignitatem monasterii B. M. de Ripatorio, in dioecesi Trecensi, via Spiritus Sancti, per dicti loci priorem et conventum, secundum nostri Ordinis instituta, rite et canonice factam et celebratam, ac per vicarios domini abbatis Claraevallis ad hoc potestatem habentes confirmatam, *etc.* supplendo, *etc.* 38.  Electionem, promotionem et installationem de persona fratris Petri de Sepia, in s. th. bacc. form., ad dignitatem abbatialem monasterii B. M. de Bullencuria, via compromissi per dicti loci conventum et dominum abbatem Claraevallis, eiusdem monasterii patrem abbatem, ipsi electioni personaliter praesidentem, unanimiter et concorditer, secundum nostri Ordinis instituta, rite et canonice, *etc.* supplendo, *etc.* 39.  Electionem, promotionem et installationem de persona fratris Ioannis Fabri ad abbatialem dignitatem monasterii B. M. de Lankheym, in dioecesi Bambergensi, via scrutinii, per dicti monasterii priorem et conventum, secundum Ordinis nostri statuta, rite et canonice factam et celebratam, ac per abbatem monasterii de Ebraco, eiusdem monasterii patrem abbatem, confirmatam, *etc.* supplendo, *etc.* 40.  Electionem, promotionem et installationem de persona fratris Antonii Bioger, ad abbatialem dignitatem monasterii B. M. de Varennis, in dioecesi Bituricensi, via Spiritus Sancti, per dicti loci priorem et conventum ac per abbatem de Pratea, abbatis de Valle lucenti eiusdem monasterii de Varennis patris abbatis immediati in eadem electione personaliter praesidentem, unanimiter et concorditer, secundum nostri Ordinis instituta, rite et canonice factam et celebratam, *etc.* supplendo *etc.* 41.  Electionem, promotionem et installationem de persona sororis Ahelidis ad monasterium B. M. de Veteri vineto, in dioecesi… [Leodiensi], secundum sui formam et tenorem, praesens generale Capitulum ratificat, approbat et confirmat, in plenaria Ordinis potestate. TRACTATUUM CONFIRMATIONES 42.  Pensionis ac provisionis assignationem fratri Ioanni de Genduno super abbati de Bullencuria, nostri Cisterciensis Ordinis, in dioecesi Trecensi, admissa utriusque sui regiminis resignatione spontanea, per dominum abbatem Claraevallis, eiusdem loci patrem abbatem immediatum, tamquam benemerito, interveniente sui successoris abbatis totiusque conventus Bullencuriae unanimi consensu, factam, ac in litteris desuper sub praedictorum domini Claraevallis, moderni abbatis et conventus dicti loci sigillis confectis, praesentique diffinitioni alligatis plenius declaratam, praesens generale Capitulum in omnibus suis clausulis et partibus approbat et confirmat, moderno dicti loci de Bullencuria abbati, omnibusque eiusdem religiosis praesentibus et futuris districte ac firmiter iniungendo, quatinus praefatum seniorem abbatem de huiusmodi pensione, gratiis ac libertatibus eidem concessis, in ipsisque litteris seriose contentis, pacifice et integraliter uti et gaudere faciant et permittant ; praesentis diffinitionis executionem primo Ordinis abbati super hoc requirendo committendo, in plenaria Ordinis potestate. 43.  Similiter pensio fratris Habillonis senioris abbatis monasterii de Castellione, per abbatem de Tribus fontibus assignata, secundum sui formam et tenorem approbatur, ratificatur et confirmatur, in plenaria Ordinis potestate. 44.  Pensionis ac provisionis assignationem sorori Beatrici, nuper abbatissae de Veteri vineto, nostri Cisterciensis Ordinis, in Leodiensi dioecesi, admissa utriusque sui regiminis resignatione spontanea, per dominum Gerardum abbatem de Alna, commissarium R. in Christo patris domini Edmundi abbatis Claraevallensis, eiusdem loci patris abbatis immediati, tamquam benemeritae, *etc. ut supra n°  42. 45.  Visis et diligenter examinatis duobus tractatibus inter abbatem et conventum B. M. de Curia Dei, Cisterciensis Ordinis, in dioecesi Aurelianensi, et honorabilem, scientificum et egregium virum magistrum Iacobum Lefuzelin, in legibus licentiatum advocatum et consiliarium Aurelianis commorantem ; primo videlicet super venditione et alienatione perpetua redditus annui 30 libr. turon., et secundo, tractatu etiam super venditione et alienatione perpetua 10 libr. turon. per fratrem Gilbertum de Platea eiusdem monasterii novissimum abbatem acquisitorum, et audita Rmi D. N. Cisterciensis super ipsorum tractatuum debita informatione facta per eum, cum actualiter dictum monasterium de Curia Dei eidem immediate subiectum visitaret, attentaque ipsius venditionis causa, qua moderni abbas et conventus ipsius monasterii in ipsam venditionem faciendam moti sunt, necnon cognita summae pecuniarum inde receptarum in evidentem ipsius monasterii utilitatem et suorum debitorum liberationem conversione, praesens generale Capitulum dictos suos tractatus et eorum quemlibet, quibus praesens diffinitio annectitur, secundum sui formam et tenorem approbat, ratificat et confirmat, in plenaria Ordinis potestate. 46.  Abbati de Bullione, s. th. pr., praesens generale Capitulum committit, ut sententiam arbitrariam, cui praesens diffinitio annectitur, super discordiis et controversiis inter abbatem et conventum B. M. de Aceyo nostri Ordinis ex una parte, et nobilem ac magnificum dominum Hugonem de Rya, dominum de Balençon et de Cortondroy ex altera, per nonnullos arbitros a partibus ipsis amicabiliter electos latam, visitet et examinet ; et si eamdem sententiam pro bono pacis et concordiae dicti monasterii latam fuisse cognoverit, ipsam secundum sui formam et tenorem approbet, ratificet et confirmet, in plenaria Ordinis potestate. 47.  Abbatibus de Landezio et de Pratea committit generale Capitulum, quatinus super materia inter abbatem de Varennis et partem adversam agitata se informent, et si tractatus istos monasterio nocivos invenerint aut iniustos, abbatem et conventum, praesupposito relevamento regio a iuramento et fide per eos in eisdem praestito, relevent, et cum eis dispensent ; et quoad religiosum cui, ut fertur, data est ad firmam aut alias indebite una grangia seu membrum monasterii, ipsi commissarii se informent, et si rem iniustam compererint cassent penitus et annullent, in plenaria Ordinis potestate. 48.  De Bullione, s. th. pr., de Aceyo et de Roseriis monasteriorum abbatibus, et duobus eorum coniunctim, praesens generale Capitulum committit, quatinus de et super tractatu nuper inter abbatem et conventum monasterii de Miratorio ex una, et Petrum Glannoys, Ioannem Laurentium et nonnullos alios inito et passato partibus ex altera, videlicet super cessione ac dimissione cuiusdam grangiae dicti monasterii appellatae et nuncupatae de Labergement ad certas vitas ipsorum retinentium, prout in litteris super eodem confectis, quibus praesens diffinitio annectitur plenius continetur, se diligenter informent, et si discussione ac inquisitione diligenti praevia eumdem tractatum rite et canonice, ac etiam secundum nostri Ordinis indulta fuisse celebratum, monasterio utilem et fructuosum compererint, ipsum tractatum confirment, in plenaria Ordinis potestate. REHABILITATIONES 49.  Visa humili supplicatione fratris Petri de Baliolo, religiosi de Dunis expresse professi, praesens generale Capitulum eidem clementer et benigne condescendens cum dicto fratre, qui a tempore suae professionis cum quodam nobili suo consanguineo laico discurrendo notabiliter per triennium apostatavit, etiam tunc se immiscens divinis irregularitatem contraxit, et per certum tempus habitu dimisso carnis contagium, puerperio inde subsecuto, se incidisse fatetur. Postea ad cor rediens, in dicto monasterio sibi iniunctam poenitentiam peregisse dicitur, absolutionemque super dicta irregularitate de Summo Pontifice obtinuit. Denique rursus in carnis contagium cum moniali incidit, etiam prole subsecuta, detestandum sacrilegii vitium incurrendo, super quo gratiam Ordinis lacrimabilibus oculis suppliciter requirens, idem generale Capitulum, ut non obstante dicto sacrilegii vitio, ad omnes Ordinis actus, voces, gradus et officia promoveri possit et valeat, dum tamen consensus abbatis de Dunis, cuius se professum esse dictus frater asserit, ad hoc intervenerit, et non alias, misericorditer et gratiose dispensat, in plenaria Ordinis potestate. Datum in dicto diffinitorio nostro Cisterciensi sub appensione sigilli Diffinitorum, anno, mense et die praedictis. 50.  Licet dudum suadente humani generis inimico ac iuvenilis aetatis impellentis lascivia, soror Guillemetta Vay, abbatiae de Monasteriolo professa, in carnis contagio corruerit, puerperio subsecuto ; quia tamen poenitentiam sibi propter hoc ab Ordine iniunctam humiliter et devote peregit, ac deinde laudabiliter vixit, prout humili abbatissae dicti monasterii de Monasteriolo supplicatione praesenti Capitulo generali constitit. Eapropter idem generale Capitulum praefatam sororem Guillemettam ab omni inhabilitatis et infamiae macula, quam ratione praemissorum incurrit, benigniter relevat, et ut praemissis non obstantibus ad omnes Ordinis actus legitimos, etiam dignitate abbatiali inclusa, promoveri possit et valeat, misericorditer dispensat, in plenaria Ordinis potestate. 51.  Humili supplicationi abbatis monasterii Bellibecci, in Rothomagensi dioecesi, pro parte fratris Ioannis Ausoult, monasterii B. M. de Bellobecco religiosi expresse professi, praesens generale Capitulum clementer et benigne condescendens, cum dicto fratre, qui a tempore suae professionis citra et ultra montes discurrendo notabiliter, etiam regulari Ordinis habitu dimisso, apostatavit, et propter hoc ad solemnes ipsius Ordinis actus inhabilitatem incurrit, ut non obstante sua apostasia, ad omnes ipsius Ordinis actus, gradus, officia, voces et dignitates, etiam abbatiali dignitate comprehensa, promoveri possit et valeat, cum hoc de consensu abbatis sui dicti monasterii de Bellobecco et ad eius instantiam processerit, misericorditer et gratiose dispensat, in plenaria Ordinis potestate. 52.  Licet frater Ioannes de Womopont, monasterii de Aureavalle professus, dudum formidine poenae per eum subeundae ratione percussionis et mutilationis cuiusdam clerici ipsius monasterii severius premente, ab eodem monasterio ad saeculum habitu regulari derelicto aufugerit et per triduum apostataverit, quia tamen corde compunctus protinus ad ipsum monasterium rediit et impositam sibi propter hoc poenitentiam devote peregit, praesens generale Capitulum ad instantiam abbatis sui praefatum fratrem Ioannem ab omni inhabilitatis et infamiae nota per eum praemissorum occasione contracta benigne relevat, concedens ut praemissis non obstantibus ad omnes Ordinis actus legitimos promoveri valeat et assumi. 53.  Ad instantiam et humilem supplicationem abbatis de Miratorio praesens generale Capitulum misericorditer cum fratre Antonio de Sancto Iudoco, dicti monasterii expresse professo, in sacro sacerdotali ordine constituto, dispensat ab inhabilitate quam incurrit, a praedicto monasterio absque suorum superiorum licentia pluries recedendo, et per saeculum vagabundus, habitu tamen minime dimisso, furto quoque evidenter et malitiose de monasterio gravi commisso, necnon carnis contagio repetitis vicibus perpetrato, puerperio semel dumtaxat inde subsecuto ; et maxime quia dicti abbatis sui relatu iniunctam sibi poenitentiam humiliter ac sponte peregit, ut praemissis non obstantibus ad omnes ipsius Ordinis actus legitimos, gradus, voces et officia, etiam abbatiali dignitate inclusa, si id in posterum promeruerit, et suorum intervenerit assensus superiorum, promoveri valeat et assumi, misericorditer et gratiose dispensat, omnibus et singulis dicti monasterii regularibus personis districte praecipiens, ne super huiusmodi infamiae nota eidem fratri insultent vel improperent. 54.  Praesens generale Capitulum sufficienter informatum de nullitate cuiusdam asserti tractatus inter modernum abbatem monasterii de Fonteneto, et certos alios eiusdem monasterii religiosos in dicto tractatu nominatos ex una, et scabinos ac burgenses Montisbarri ex altera, super materia limitum finagii villagiorum Sancti Remigii et Blasen eidem monasterio pertinentium, ut dicitur, habiti et concordati, idem generale Capitulum nolens, ut contra papalia et Ordinis instituta super rebus immobilibus et iuribus ipsius monasterii sine solemnitate debita, tractetur, eiusdem monasterii abbati et conventui districte sub poenis et censuris Ordinis praecipit, ut dictum praetensum tractatum omnibus iustitiae viis, ne locum habeat, impugnent et repellant, ac etiam per litteras regias, si opus sit, rescindi seu revocari et annulari faciant ; et ne praetextu cuiusdam iuramenti, quod in tam damnoso concordiae tractatu intervenisse, et per dictum abbatem modernum et religiosos ibidem nominatos praestitum fuisse diceretur, ab huiusmodi prosecutione repelli possent, praefatum generale Capitulum eosdem abbatem et fratres a tali iuramento, quatinus opus esset, relevat et super illo cum eis omnino dispensat, in plenaria Ordinis potestate. IUDICES 55.  De Igniaco et Signiaco monasteriorum abbatibus, et eorum cuilibet in solidum, committit praesens generale Capitulum, quatinus super quibusdam tractatibus per defunctum abbatem et conventum de Valle clara, cum diversis personis, initis et passatis, se diligenter informent, et quod contra papalia et Ordinis nostri statuta ad ipsius monasterii damnum et detrimentum factos esse compererint, ipsos cassent, revocent et annullent, eosdem abbatem et conventum super iuramento in eisdem contractibus interveniente, quatinus opus esset, dispensando, in plenaria Ordinis potestate. 56.  Viso per generale Capitulum supplicatione eidem pro parte abbatis et conventus monasterii B. M. iuxta Dublinum contra modernum abbatem de Bildwas in Anglia, porrecta, attentisque magnis et gravibus querelis in eadem supplicatione latius contentis, idem generale Capitulum omnem discordiae materiam inter personas Ordinis et membra diligenter amputare desiderans, gravatisque monasteriis et personis ad ipsum venientibus, de prompto iustitiae remedio providere cupiens, abbatibus monasteriorum de Mellifonte et Beatitudine, et eorum cuilibet in solidum, committit, quatinus quamprimum pro parte praefatorum abbatis et conventus de Dublino requisiti fuerint, seu eorum alter requisitus fuerit, ipsi, omni dilatione frivola postposita, vocatis vocandis, super contentis in dicta supplicatione, cui praesens diffinitio annectitur, se diligenter informent, et illicita gravamina, si quae cognoverint illata fuisse, quamprimum reparari faciant, necessariasque bonorum restituendorum provisiones adiudicent, ac de adiudicatis parti satisfieri faciant, partibus ipsis in omnibus earum querelis debitum iustitiae complementum fideliter ministrent, in plenaria Ordinis potestate. Sic signatum : frater Perret, abbas Bullionis. CITATIONES CONTUMACES 57.  Quia ad praesentis Capituli generalis audientiam deductum est, fratres Ioannem Schyeli et Ioannem Tavernern [Taverner], religiosos monasterii B. M. Altaeripae, in Lausannensi dioecesi, expresse professos, reprobato ac in Ordine damnatissimo conspirationis vitio notatos esse, nonnulaque [nonnullaque] contra sacram regulam et Ordinis statuta, in dicti monasterii scandalum et suae tranquillitatis turbationem non modicam commisisse ; *idcirco idem* generale Capitulum ad instantiam promotoris causarum Ordinis dictos fratres et eorum quemlibet ad diem vicesimam post executionem praesentium immediate sequentem, ipsa die executionis minime computata, citat apud Cistercium coram Rmo D. Cisterciensi vel eius vicario, eidem promotori super tunc per eum obiiciendis, quod iuris fuerit responsuros. Omnibus et singulis regularibus Ordinis personis in virtute salutaris obedientiae et sub censuris Ordinis praecipiendo, ceteros vero parochialium ecclesiarum dominos rectores, curatos, vicarios, capellanos et notarios publicos rogando, quatinus praesens mandatum citatorium quandocumque requisiti fuerint, secundum sui formam et tenorem exsequantur, in plenaria Ordinis potestate. 58.  Quia fratres videlicet Martinus Gaillaud, Guillelmus Larchier, Ioannes Guédon et Petrus Souchet, monasterii B. M. de Misericordia Dei religiosi expresse professi, ad instantiam promotoris causarum ad praesens generale Capitulum citati fuerunt, in quo debite vocati et expectati minime comparuerunt, nec aliquem pro se miserunt ; ideo praefatos fratres et religiosos dicti monasterii, praesens generale Capitulum contumaces et propter hoc excommunicatos declarat, proximo abbati et ceteris Ordini abbatibus sub censuris Ordinis iniungendo, ut si dictos fratres ad se divertere contigerit, eosdem carceribus monasterii de Misericordia Dei mancipent, et contumaces ac excommunicatos in suis monasteriis et aliis locis publicis diebus festivis denuntiari faciant ; idque abbati Caroliloci, s. th. pr., eiusdem patri abbati immediato quantocius poterunt, significent ; et nihilominus eidem abbati de Caroliloco committitur ut si quando dictos religiosos ad poenitentiae cor redire cognoverit, eosdem per se vel alios a se committendos absolvat, aut si eorum demerita exegerint, ipsos a dicto monasterio, etiam auctoritate Capituli generalis eliminet, et ad alia Ordinis monasteria, prout expedire perpenderit, transferat, ipsorum monasteriorum ad quae forsan dicti monachi mittentur, singulis abbatibus praecipiendo, ut dictos fratres sic translatos et dimissos ad eius mandatum recipiant, eisdem de necessariis provideant, praecipiendo, in plenaria Ordinis potestate. 59.  Quia abbas monasterii de Kinlos in regno Scotiae ad praesens generale Capitulum citatus, debite vocatus et expectatus minime comparuit, nec aliquem pro se misit, ideo praesens generale Capitulum praefatum abbatem contumacem ac excommunicatum declarat, omnibus Ordinis regularibus personis *praesentis* diffinitionis executionem committendo. — Ad marginem huius diffinitionis haec scripta sunt : Ista contumacia fuit reparata et purgata per duos procuratores, scilicet fratrem Thomam de Cistercio professum, et fratrem Georgium de Melros professum, de quorum procuratorio tempore Capituli generalis per eos habito constitit Rmo D. N., sed per eorum oblivionem tunc non comparuerunt, et ideo revocata est dicta contumacia. Ita est, etc. SUFFRAGIA 60.  Frater Iacobus, abbas Cistercii, in Cabilonensi dioecesi, totusque conventus abbatum Capituli generalis Cisterciensis Ordinis, magnifico et egregio domino magistro Ioanni Sapin, christianissimi Francorum regis consiliario, ac suo in Burgundia receptori, necnon honestae dominae Mariae eius devotae consorti, salutem et sanctae devotionis suffragium salutare. — Quamvis lege divinae charitatis ad orandum pro omnibus generaliter obligemur, pro illis tamen multo singularius astringimur, qui nobis et Ordini nostro, necnon locis et personis regularibus pia humanitate affici dignoscuntur. Exigente igitur piae devotionis affectu, quem ad Ordinem nostrum et praesertim ad devotum sacrae matris nostrae Cisterciensis monasterium intelleximus vos habere, vobis supradictis concedimus et liberaliter impertimur communicationem plenissimam et omnimodam participationem omnium bonorum spiritualium, *etc. ut in formula consueta.* 